Bagmandspolitiet har opgivet at rejse straffesag mod bestyrelsen i den krakkede ebh-fond for overtræselse af fondslovgivningen og straffeloven. Det skriver nordjyske.dk. Nordjyske er kommet i besiddelse af et brev fra statsadvokat Jens Madsen til Erhvervsstyrelsen. Her skriver statsadvokaten, at han ikke forventer, at yderligere efterforskning vil føre til tiltale mod bestyrelsen. Bagmandspolitiet mener ikke, at bestyrelsen i ebh-fonden gik for vidt i den økonomiske støtte til ebh Bank. Men selv om der ikke rejses straffesag mod bestyrelsesmedlemmerne, så kører der stadig civile erstatningssager mod bestyrelsen. Formanden for ebh banks bestyrelse, Egon Korsbæk - der også var fondens bestyrelsesformand - er fortsat under efterforskning for økonomisk kriminalitet, ligesom statens erstatningssag på 700 millioner kroner mod bankens bestyrelse kører videre.

Opsummering:
Der bliver ikke rejst tiltale mod bestyrelsen i den krakkede ebh-fond.